P6_TA(2005)0126

Talousarvio 2006: komission vuotuinen strategiaraportti

Euroopan parlamentin päätöslauselma vuoden 2006 talousarviosta: komission kertomus vuosittaisesta toimintastrategiasta (2004/2270(BUD))

Euroopan parlamentti, joka

- ottaa huomioon komission tiedonannon Euroopan parlamentille ja neuvostolle — Toimintastrategia vuodeksi 2006 (KOM(2005)0073),

- ottaa huomioon 6. toukokuuta 1999 tehdyn Euroopan parlamentin, neuvoston ja komission välisen toimielinten sopimuksen talousarviota koskevasta kurinalaisuudesta ja talousarviomenettelyn parantamisesta [1],

- ottaa huomioon EY:n perustamissopimuksen 272 artiklan ja Euratomin perustamissopimuksen 177 artiklan,

- ottaa huomioon työjärjestyksen 112 artiklan 1 kohdan,

- ottaa huomioon budjettivaliokunnan mietinnön ja lausunnot valiokunnilta, joita asia koskee (A6-0071/2005),

A. ottaa huomioon, että vuoden 2006 talousarvio on viimeinen nykyisten rahoitusnäkymien aikana ja muodostaa yhdessä vuosien 2007—2013 rahoitusnäkymistä parhaillaan käytävien neuvottelujen kanssa strategiset puitteet, joissa parlamentti päättää painopistealueistaan niin, että unionin tavoitteita voidaan tukea soveltuvan tasoisilla määrärahoilla,

B. ottaa huomioon, että vuoden 2006 talousarvio on toinen laajentuneessa unionissa ja että on turvattava asianmukaiset välineet sekä yhteisön politiikkojen täytäntöönpanemiseksi yhdenmukaisesti kaikkialla unionissa että nykyisten ehdokasvaltioiden ponnistusten tukemiseksi,

C. ottaa huomioon, että Euroopan unionin kehitys on ratkaisevassa vaiheessa nyt, kun hyväksytään perustuslaki, päätetään laajentumisesta, vahvistetaan unionin kansainvälistä roolia, otetaan käyttöön uusia toimia Lissabonin ohjelman vauhdittamiseksi uudessa kasvua ja työllisyyttä, kilpailukykyä ja kestävää kehitystä koskevassa kehyksessä, vahvistetaan sisämarkkinoita ja integroidaan täysimääräisesti Euroopan kansalaiset; korostaa, että nämä haasteet on kohdattava johdonmukaisilla, hyvin koordinoiduilla ja asianmukaisesti rahoitetuilla toimilla,

D. katsoo, että kuilu edellä mainittujen pyrkimysten ja niiden saavuttamista varten käyttöön annettujen välineiden välillä uhkaa nyt kääntää liikkeen taaksepäin ja vaarantaa jo saavutetun edistyksen; painottaa vuoden 2006 talousarvion tärkeää merkitystä toimien jatkuvuuden turvaajana ja siltana monivuotiseen ohjelmointiin vuoden 2006 jälkeen, jotta varmistetaan, että unioni voi rahoittaa poliittiset pyrkimyksensä,

E. tukee komission erittäin tärkeänä pitämää painopistealuetta eli dynaamisen ja kestävän kasvun palauttamista Euroopassa sekä kansalaisille tarjottavien työpaikkojen lisäämistä ja niiden laadun parantamista ja on valmis rahoittamaan soveltuvia ohjelmia tämän tavoitteen saavuttamiseksi,

Rahoituskehys

1. katsoo, että Euroopan unionille ilmoitettujen tavoitteiden saavuttamiseksi unionin talousarvion terve ja kurinalainen hallinto on unionin kaikkien kansalaisten edun mukaista; korostaa budjettivallan käyttäjän vastuuta tämän varmistamisessa sekä sitä tärkeää merkitystä, jonka budjettivallan käyttäjä antaa talousarvion avoimelle esitystavalle ja asianmukaiselle tiedolle talousarvion täytäntöönpanosta;

2. painottaa, että maksusitoumuksiin budjetoitujen määrien on perustuttava sovittuihin tavoitteisiin ja että maksumäärärahat on vahvistettava vastaavasti; päättää tehdä maksumäärärahojen riittävästä tasosta keskeisen painopisteen vuoden 2006 budjettimenettelyssä ottaen myös huomioon tulevat neuvottelut uusista rahoitusnäkymistä;

3. on tietoinen nykyisestä varainhoitoasetuksesta johtuvista talousarvion täytäntöönpano-ongelmista, erityisesti infopisteisiin, ulkoiseen yhteistyöhön ja sopimusten viiveisiin liittyen; odottaa varainhoitoasetuksen ja sen täytäntöönpanosääntöjen uudelleentarkastelua koskevia komission ehdotuksia, joissa on käsiteltävä näitä ja muita hoitamattomia asioita ja joiden avulla ongelmiin voidaan laatia konkreettisia ratkaisuja varainhoitoasetuksen byrokraattisuuden vähentämiseksi; pahoittelee, että komissio ei sisällyttänyt tätä katsausta lainsäädäntö- ja työohjelmaansa vuodeksi 2005 huolimatta siitä, että vuoden 2005 talousarviomenettelyn aikana oli määrä tehdä lainsäädännöllisiä uudistuksia;

4. katsoo, että parlamentin vaalikauden alku, joka osuu yksiin toimielinten välisen sopimuksen uudelleentarkastelun kanssa osana uusista rahoitusnäkymistä käytäviä neuvotteluja, tarjoaa mahdollisuuden tarkistaa jo olemassa olevia monivuotisen ja vuosittaisen ohjelmoinnin välineitä ja antaa samalla uutta vauhtia lainsäädännön ja talousarvion suunnittelulle; muistuttaa rahoitussuunnittelusta annetusta yhteisestä lausumasta, josta sovittiin 13. heinäkuuta 2004;

5. on täysin tietoinen siitä, että uusista rahoitusnäkymistä vuoden 2006 jälkeen käytävillä neuvotteluilla voi olla vaikutuksia vuoden 2006 talousarviomenettelyyn; toteaa hyödyntävänsä budjettivaltaansa varmistaakseen, että vuoden 2006 talousarviossa osoitetaan tarvittavat määrärahat EU:n velvollisuuksien täyttämiseksi;

6. panee tyytyväisenä merkille komission strategisissa tavoitteissa esitetyn ehdotuksen, jossa parlamenttia ja neuvostoa kehotetaan yhdessä pääsemään sopimukseen EU:n toimielinten yhtäläisistä toimintavalmiuksista seuraavaksi viisivuotiskaudeksi; on valmis käynnistämään keskustelun komission ja neuvoston kanssa oman strategisen poliittisen suuntautumisensa pohjalta, jotta päästäisiin sopimukseen vuonna 2006 noudatettavista painopistealueista Luxemburgin puheenjohtajakauden loppuun mennessä;

Budjettistrategia ja alakohtaiset painopisteet

Periaatteet

7. katsoo, että vuoden 2006 talousarviossa on kuvastuttava seuraavat periaatteet terveen rahoitus- ja budjettihallinnon varmistamiseksi:

- vahvistetaan asianmukainen maksumäärärahojen taso, joka kattaa todelliset tarpeet;

- tarkistetaan rahoitusnäkymiä siten, että siirretään määrärahoja alaotsakkeesta 1 a alaotsakkeeseen 1 b, jotta voidaan panna täytäntöön yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 29 päivänä syyskuuta 2003 annetun neuvoston asetuksen (EY) N:o 1782/2003 [2] säännökset;

- pannaan asianmukaisesti täytäntöön yhteinen lausuma rahoitussuunnittelusta, josta sovittiin 13. heinäkuuta 2004;

- käytetään kaikkia perustamissopimuksessa ja/tai nykyisessä toimielinten välisessä sopimuksessa talousarviota koskevasta kurinalaisuudesta olevia keinoja sellaisten suurten budjetti- ja rahoitushaasteiden kohtaamiseen, joita EU:lla on edessään vuoden 2006 talousarvion yhteydessä, ja luodaan vakaa perusta tuleville varainhoitovuosille;

Painopisteet

8. tukee komission yleistä lähestymistapaa hyvinvoinnin, solidaarisuuden ja turvallisuuden edistämiseksi EU:ssa, jotta lisätään kilpailukykyä ja yhteenkuuluvuutta EU:ssa sekä saatetaan EU lähemmäs kansalaisia ja lujitetaan sen asemaa maailmassa; huomauttaa kuitenkin, että sen viimeisin rahoitussuunnitelma ja vuotuinen toimintastrategia sisältävät joitakin ristiriitaisuuksia vuoden 2006 tärkeimpien toimien ja budjettivarojen välillä (muun muassa i2020-aloite, Kasvu-aloite, Nuoriso-aloite, EU:n turvapaikkojen myöntäminen, ympäristölainsäädännön täytäntöönpanoa edistävät ohjelmat ja Euroopan työntekijöiden liikkuvuuden teemavuosi);

9. toteaa, että vuoden 2006 talousarviossa on otettava huomioon erityisesti seuraavat seikat:

a) Euroopan parlamentin koordinaatioryhmän ilmaisema EU:n uusi lähestymistapa Lissabonin strategiaan

- lisäämällä panostusta kilpailukykyyn sekä sosiaaliseen, taloudelliseen ja ympäristölliseen yhteenkuuluvuuteen;

- keskittämällä ja lisäämällä EU:n tukea tärkeimpiin Lissabonissa ja Göteborgissa sovittuihin aloihin kuten työllisyyteen, ympäristöpolitiikkaan, tutkimukseen ja kehittämiseen, pk-yrityksille, tietämysja informaatioyhteiskunnan edistämiseen, ympäristöteknologian levittämiseen ja elinikäiseen oppimiseen sekä ottamalla tehokkaasti käyttöön Euroopan laajuiset verkot;

- mahdollistamalla aiempaa suuremmat ponnistelut, joita tarvitaan sisämarkkinoiden saattamiseksi päätökseen;

- valmistautumalla uusiin yhteisön tukialoihin kuten Natura 2000:een;

b) nuorten tärkeä asema EU:n integraation ja hyvinvoinnin kannalta uudet vaihto-ohjelmia koskevat ehdotukset mukaan luettuina;

c) EU:n aseman vahvistaminen kansainvälisessä yhteisössä;

Maatalous

10. ilmaisee tukensa YMP:n uudistuksessa vahvistetuille tavoitteille, erityisesti niille, joilla vahvistetaan maaseudun kehitystä, joka on ratkaisevan tärkeää maaseudun elinkykyisyydelle; kannattaa voimakkaasti näiden toimenpiteiden rahoittamiseen tarvittavien määrärahojen myöntämistä, mutta kiinnittää huomiota siihen seikkaan, että määrärahojen siirtämisestä alaotsakkeesta 1 a alaotsakkeeseen 1 b ("talousarvion mukautus") on välttämätöntä sopia ennen neuvoston ensimmäistä käsittelyä;

11. on huolestunut tiedoista lintuinfluenssan kehittymisestä Kaakkois-Aasiassa; kehottaa komissiota toimimaan tiiviissä yhteistyössä FAO:n, WHO:n, Kansainvälisen eläinkulkutautiviraston OIE:n ja alueen maiden kanssa sekä lisäämään rahoitusta tutkimukselle, joka koskee tätä EU:n maataloutta samoin kuin eläinten ja ihmisten terveyttä mahdollisesti vakavasti uhkaavaa ilmiötä;

12. muistuttaa komissiota, että parlamentti pitää tärkeänä esittelyhankkeita, joista sovittiin vuoden 2004 talousarviomenettelyssä (laatujärjestelmien edistäminen ja rahoitus eläintautien aiheuttamien riskien varalta); pyytää komissiota varaamaan vuoden 2006 talousarviossa riittävät määrärahat näiden hankkeiden jatkamiseen;

Rakennetoimet

13. korostaa, että on tärkeää budjetoida täysimääräisesti todelliset tarpeet rakennerahastoihin kuuluvissa maksumäärärahoissa; painottaa, että on osoitettava riittävästi maksumäärärahoja, jotta vältetään ohjelmien täytäntöönpanon vaarantuminen; katsoo, että maksumäärärahojen on vastattava kaikkien luotettavimpia saatavana olevia ennusteita terveen rahoitushallinnon ja budjettikäytännön periaatteiden mukaisesti; korostaa merkittäviä viitteitä, joita tästä asiasta voidaan antaa vuoden 2005 toteutumisen perusteella;

14. korostaa, että on tarkoin seurattava N+2 sääntöä (ns. sunset clause) ja parannettava täydellisen ja nopean tiedon antamista budjettivallan käyttäjälle erityisesti budjettimäärärahoista, jotka ovat vaarassa peruuntua; kehottaa komissiota esittämään heinäkuun 2005 loppuun mennessä yleisarvion maksumäärärahojen toteutumisesta verrattuna alustaviin monivuotisiin ennusteisiin;

Sisäpolitiikka

15. kehottaa komissiota ehdottamaan Lissabonin strategian puitteissa todellisia eurooppalaista lisäarvoa luovia keskeisiä toimia; katsoo, että rahoitusnäkymien tämän otsakkeen enimmäismäärän rajallinen liikkumavara on kohdistettava keskeisille painopistealueille kuten työllisyyteen, tutkimukseen ja kehittämiseen, pk-yritysten tukemiseen vuoden 2004 ja 2005 talousarvioissa luodun Euroopan investointirahaston pk-yrityksille tarjoaman lainamahdollisuuden avulla, tietämys- ja tietoyhteiskunnan edistämiseen, ympäristöystävällisten teknologioiden levittämiseen ja elinikäiseen oppimiseen; korostaa, että tarvitaan tehokasta infrastruktuurien kehittämistä ympäristöystävällisen liikenteen, energian ja televiestinnän aloilla Euroopan laajuisten verkkojen ja yleiseurooppalaisten liikenneväylien avulla;

16. muistuttaa, että tuki pienille ja keskisuurille yrityksille (pk-yrityksille), myös mikroyrityksille, on ollut Euroopan parlamentin painopisteenä viimeaikaisissa talousarviomenettelyissä; kannustaa jatkamaan ponnistuksia, joilla helpotetaan pk-yritysten mahdollisuuksia saada rahoitusta käyttämällä yhteisön rahoitusvälineitä kysyntäjohtoisesti ja korostaa, että välineiden on edistettävä kansainvälistymistä;

17. kannattaa myös toimenpiteitä eettisten ja yhteisvastuullisten rahoitusvälineiden edistämiseksi inhimillisen, sosiaalisen ja ympäristöllisen kehityksen hyväksi, mukaan luettuna paikallista kehitystä koskevat toimet;

18. tukee Euroopan työntekijöiden liikkuvuuden vuoden käynnistämistä ja odottaa, että jäsenvaltiot eivät enää hyödynnä poikkeuksia uusien jäsenvaltioiden työntekijöiden vapaan liikkuvuuden estämiseksi;

19. korostaa, että Lissabonin strategian tulisi edistää kilpailukykyä ja työpaikkojen luomista siten, että otetaan huomioon sosiaalinen yhteenkuuluvuus ja ympäristökysymykset; katsoo näin ollen, että pyrittäessä Lissabonin tavoitteisiin pitkän aikavälin kasvu ei saa johtaa kasvaviin eroihin ja sosiaaliseen epävarmuuteen;

20. aikoo lisätä EU:n määrärahoja toimiin nuorison hyväksi, mikä vastaa myös komission tavoitetta edistää liikkuvuutta koulutuksen ja oppimisen yhteydessä sekä nuorison potentiaalin tehokasta käyttöä; painottaa vaihto-ohjelmien merkitystä tällä alalla; vaatii, että Erasmus-ohjelmaa laajennetaan kattamaan keskiasteen koulujen oppilaat ja nuoret yrittäjät; muistuttaa, että esittelyhanketta on seurattava Erasmus-ohjelman laajentamiseksi koskemaan harjoittelijoita; pahoittelee, että osana rahoitussuunnitteluaan komissio vähensi Leonardo da Vinci -ohjelman määrärahoja vuoden 2005 talousarviosta;

21. tukee integroitua terrorismin vastaista strategiaa, johon kuuluu myös uhrien avustaminen, oikeus- ja poliisiviranomaisten välinen tehokas yhteistyö ja tietojenvaihto, köyhyyden vastustaminen, aseiden leviämistä estävä strategia, konfliktien ehkäisy, hallinta ja ratkaisu ja vahvistettu tuki kulttuurien väliselle vuoropuhelulle; toivoo voivansa kehittää edelleen parlamentin käynnistämiä esittelyhankkeita; korostaa, että samaan aikaan EU:n on edelleen edistettävä perusoikeuksia, oikeusvaltiota ja laadukasta oikeusjärjestelmää;

22. kehottaa komissiota tekemään ehdotuksia EU:n yleisen toimintakyvyn vahvistamisesta kansalaisten auttamiseksi hätätilanteissa, mukaan luettuna EU:n alueen ulkopuolella syntyneet tilanteet, ja rajatylittävien kriisien hallitsemiseksi; korostaa, että on tärkeää ottaa parlamentti täysin mukaan nykyiseen keskusteluun tästä asiasta;

23. katsoo, että tiedottaminen ja viestintä ovat avainresursseja EU:n tuomisessa lähemmäs kansalaisia, ja uskoo, että sen saavuttamiseksi tarvitaan dynaamisempia ja tiedottavampia uudistuksia; kehottaa sen vuoksi komissiota esittelemään ehdotuksen EU:n integroiduksi tiedotus- ja viestintäpolitiikaksi, jossa EU:n toimielinten tiedotustoimintaa koordinoidaan ylemmällä tasolla;

24. muistuttaa rakenteellisesta ongelmasta hajautettujen virastojen rahoittamisessa otsakkeesta 3 ja ongelman vaikutuksesta muihin poliittisiin painopistealueisiin, mihin syynä on nykyinen varainhoitoasetus: korostaa, että nämä näkökannat olisi sovitettava yhteen, ja kehottaa etsimään ratkaisua, joka perustuu kunkin viraston ja toiminta-alan todellisiin tarpeisiin; muistuttaa komissiota tarpeesta esittää puolivälin ohjelmasuunnitelmia ja täsmällisiä kustannusarvioita hajautettujen sekä toimeenpanevien virastojen kehityksestä sekä tarkastella kriittisesti varainhoitoasetusta, jotta se saadaan vähemmän byrokraattiseksi;

Ulkoiset toimet

25. korostaa, että nykyisin on vaikeaa sovittaa kaikkia unionin perinteisiä painopistealueita lukuisiin uusiin talousarvion tuomiin velvollisuuksiin, jotka on viime vuosina lisätty otsakkeeseen IV (Balkan, Afganistan, Irak, hyökyaallot ja muut luonnonkatastrofit); muistuttaa neuvostoa siitä, että uusia tarpeita ei saa rahoittaa parlamentin perinteisten painopistealueiden kustannuksella;

26. uskoo vakaasti, että hyökyaallosta tai mistä tahansa muusta luonnononnettomuudesta kärsimään joutuneiden maiden ja yhteisöjen avustamiseen myönnettyjen määrärahojen on tultava olemassa olevien tai suunniteltujen avustusmäärärahojen lisäksi, eikä niitä saa vain siirtää näiden sisällä tai ottaa muilta alueilta uusiin kohteisiin (uudelleenjärjestely); pyytää selkeää yleiskatsausta budjettivaikutuksista, joita on tämän alueen taloudelliseksi auttamiseksi tehdyillä ehdotuksilla, mukaan lukien jälleenrakentamiseen ehdotetut määrärahat, sitten kun YK:n ja Maailmanpankin valtuuskuntien arvioinnit ovat valmistuneet; korostaa, että katastrofivalmiustoimet ovat tärkeitä;

27. toistaa tukevansa edelleen vuosituhannen vaihteen tavoitteiden saavuttamista, joihin lukeutuvat köyhyyden poistaminen ja terveysohjelmat, HIVin/AIDSin, malarian ja tuberkuloosin torjunta sekä maailmanlaajuisen rahaston tukeminen; korostaa tukevansa edelleen kaikkia EU:n talousarviosta tällä hetkellä hyötyviä alueita; painottaa perusvapauksien kunnioittamisen, demokratian edistämisen, oikeusvaltion ja ihmisoikeuksien merkitystä sekä uutta naapuruuspolitiikkaa; pyytää komissiota laatimaan ehdotuksia, jotta Euroopan parlamentti voisi jälleen valvoa demokratiaa ja ihmisoikeuksia koskevaa eurooppalaista aloitetta; korostaa teknisen tuen antamista monenvälisille sidosryhmille pullonkaulojen poistamiseksi; kehottaa komissiota sisällyttämään huomattavan lisämäärärahan mainittuja nopeita toimia ("Quick Win") varten alustavaan talousarvioesitykseen sekä yhtenäistämään uudet komissiot toimet olemassa olevien ohjelmien kanssa ja koordinoimaan niitä jäsenvaltioiden ja YK:n kanssa;

28. korostaa, että EU:n on tuettava demokratisoitumista naapurimaissaan, ennen kaikkea Ukrainassa, Georgiassa ja Moldovassa sekä Välimeren alueen maissa;

29. katsoo, että parlamentin on varmistettava, että sen budjettivaltaa lisätään YUTP:n alalla; muistuttaa neuvostoa, että se järjestää kuulemistilaisuuksia ja vaihtaa riittävästi tietoja toimielinten välisen sopimuksen edellyttämällä tavalla, jotta päästään sopimukseen YUTP:hen liittyvien kysymysten rahoituksesta; toteaa, että on erityisen tärkeää varata riittävästi talousarvion määrärahoja eurooppalaista turvallisuusstrategiaa varten; korostaa, että on vaikeaa erottaa toisistaan rahoitusta, joka koskee unionin talousarvioon kuuluvien siviilioperaatioiden yhteisiä kustannuksia ja toisaalta rahoitusta, joka koskee unionin talousarvion ulkopuolisia, luonteeltaan sotilaallisia ja puolustuksellisia operaatioita, kuten käy ilmi siviili-sotilasyksikön perustamisesta;

30. panee merkille, että Lähi-idän rauhanprosessissa on mahdollisuus päästä eteenpäin, ja vahvistaa tukevansa EU:n rahoituksen myöntämistä tähän tarkoitukseen;

Henkilöstö ja hallinto

31. odottaa, että komissio pyytää 700 uuden viran perustamista vuonna 2006 komission monivuotisen henkilöstöresurssien lisäämistä koskevan suunnitelman mukaisesti vuoden 2004 laajentumisen johdosta; panee merkille, että komission arvion mukaan Bulgarian ja Romanian liittyminen edellyttää 850 uutta virkaa, jotka perustettaisiin asteittain vuoteen 2010 mennessä; kehottaa komissiota tarkastelemaan uudelleen 31. heinäkuuta 2005 mennessä edellisen komission laatimia keskipitkän aikavälin henkilöstötarpeita; pyytää komissiota toimittamaan 31. heinäkuuta 2005 mennessä yksityiskohtaisen kertomuksen komission tuki- ja koordinointitehtäviä varten palkatusta henkilöstöstä;

32. pitää ilahduttavana virkojen suhteellisen korkeaa täyttöastetta komission hallinnossa; kannustaa komissiota jatkamaan uudelleensijoittamisen käyttämistä osastojen sisällä ja välillä ja ottamaan käyttöön lisää inhimillisiä voimavaroja;

Esittelyhankkeet ja valmistelevat toimet

33. toistaa tukevansa läheistä yhteistyötä komission kanssa esittelyhankkeissa ja valmistelevia toimia ehdotusten toteutettavuutta koskevan yhteisen tarkastelun helpottamiseksi;

34. kehottaa komissiota arvioimaan viime vuosina käynnistettyjen aloitteiden — pilottihankkeiden ja valmistelevien toimien — tuloksia, jotta pohditaan niiden mahdollista jatkamista;

*

* *

35. kehottaa puhemiestä välittämään tämän päätöslauselman neuvostolle, komissiolle ja tilintarkastustuomioistuimelle.

[1] EYVL C 172, 18.6.1999, s. 1. Sopimus muutettuna päätöksellä 2003/429/EY (EUVL L 147, 14.6.2003, s. 25).

[2] EUVL L 270, 21.10.2003, s. 1.

--------------------------------------------------